## La Generalitat instal·la wifi en 240 de les seues seus per a millorar el servici a la ciutadania i facilitar la mobilitat del personal empleat públic

*** El projecte compta amb una inversió de prop de 2,5 milions d’euros
* S’oferixen nous servicis i es milloren les funcionalitats i la seguretat de la xarxa corporativa**

La Conselleria d’Hisenda i Economia, a través de la Direcció General de Tecnologies de la Informació i les Comunicacions (DGTIC), ha finalitzat el projecte d’instal·lació d’infraestructures wifi en 240 seus de la Generalitat per a millorar el servici a la ciutadania i facilitar la mobilitat al personal empleat públic.

Les 240 seus sobre les quals s’ha actuat són oficines de Labora, albergs i residències de l’IVAJ, biblioteques, arxius, museus, escoles esportives, centres d’atenció a la dona, centres de majors, centres de menors i seus PROP, entre altres oficines i seus de la Generalitat i els organismes autònoms.

La Generalitat disposa de 766 seus, a més de les de l’àmbit sanitari i els centres educatius, en les quals sovint coexistix el personal empleat públic, que realitza les seues funcions, i la ciutadania, que acudix a estes per a rebre algun servici.

El projecte, que ha comptat amb una inversió de prop de 2,5 milions d’euros, ha permés ampliar les funcionalitats de la xarxa corporativa en les seus i facilitar la mobilitat. En este sentit, s’ha implantat el control d’accés centralitzat a la xarxa en les connexions sense fils per a augmentar la seguretat, distingint els diversos col·lectius que usen la wifi.

**Connectivitat com a servici públic**

La consellera d’Hisenda i Economia, Ruth Merino, ha destacat que la connexió wifi “permet al personal empleat públic la mobilitat entre seus i oficines, de manera que poden continuar oferint la mateixa qualitat de servicis i atenció a la ciutadania, amb accés als mateixos recursos i amb independència d’on es trobe en cada moment”.

Pel que fa a la ciutadania, la connexió wifi facilita l’ús de dispositius mòbils i el dia a dia de les persones que acudixen a les seus per a ser ateses per l’Administració. A més, esta connectivitat és necessària en el cas d’activitats de formació, jornades i altres esdeveniments oberts al públic organitzats en les seus de la Generalitat, per a la participació dels assistents, fins i tot des de dispositius no corporatius.

D’altra banda, segons Merino, “hi ha casos en els quals la connectivitat és fonamental i, per tant, ha de ser entesa com un servici públic més, com és el de les residències, a on la ciutadania roman durant llargs períodes de temps i requerixen connexió a internet per a comunicar-se i relacionar-se amb l’exterior”.

El projecte ha sigut cofinançat per la Unió Europea a través del Programa operatiu del Fons Europeu de Desenrotllament Regional (FEDER) de la Comunitat Valenciana 2021-2027, i ha rebut fons del Mecanisme de recuperació i resiliència.

Fecha: 02/01/2025